Čo treba vedieť o zápise detí do 1. ročníka základnej školy

Zápisy detí, ktoré majú do 1. ročníka nastúpiť v školskom roku 2020/2021 sa na celom území Slovenska konajú **od 1. apríla do 30. apríla 2020**. Každá obec všeobecne-záväzným nariadením určuje miesto a čas(v spomínanom intervale) konania zápisu detí do 1. ročníka pre základné školy v jej zriaďovateľskej pôsobnosti. Presné dátumy zápisov detí do jednotlivých základných škôl budú zverejnené na ich webových stránkach.

Aké dieťa má prísť na zápis do 1. ročníka základnej školy?

Ak dieťa už dovŕšilo (po 31.8.2019) alebo **do 31. 8. 2020 dovŕši šesť rokov**, alebo malo v minulom roku odklad povinnej školskej dochádzky, je povinnosťou rodiča zapísať ho na niektorú základnú školu v SR. Povinná školská dochádzka sa v Slovenskej republike totiž začína začiatkom školského roka, ktorý nasleduje po dni, keď dieťa dovŕši šiesty rok veku a dosiahne školskú spôsobilosť.Na zápis s dieťaťom treba prísť bez ohľadu na to, či ako rodič, resp. zákonný zástupca uvažujete napr. o odklade plnenia povinnej školskej dochádzky alebo sa u vášho dieťaťa objavil problém, ktorý si bude vyžadovať špeciálny prístup a vy ešte stále neviete, na ktorej škole bude dieťa reálne 1. ročník navštevovať.

Zápis sa týka všetkých detí, ktoré sú štátnymi občanmi SR a majú na území Slovenska **trvalý pobyt** (teda aj takých detí, ktoré dlhodobo žijú v zahraničí a do 31.8.2020 budú mať 6 rokov). Každý zákonný zástupca dieťaťa má právo vybrať si základnú školu na Slovensku, do ktorej svoje dieťa zapíše. Musí však rešpektovať reálne legislatívne možnosti škôl (zákonom určený maximálny počet žiakov v triedach 1. ročníka, ktorý sa nesmie prekročiť) a počty tried, ktoré sa v 1. ročníku plánujú otvoriť. Z týchto dôvodov sú pri zápise budúcich prvákov na konkrétne školy uprednostňované deti z príslušného školského obvodu podľa miesta trvalého bydliska dieťaťa.

Ako zapísať dieťa do základnej školy?

Do prvého ročníka môže nastúpiť dieťa, ktoré v čase nástupu na povinnú školskú dochádzku dovŕši 6 rokov. **Na zápise sa zúčastňuje dieťa so zákonným zástupcom, resp. rodičom**. O tom, **čo treba so sebou priniesť na zápis**, informuje spravidla každá základná škola. Zvyčajne si treba na zápis s dieťaťom priniesť:

* občiansky preukaz zákonného zástupcu,
* rodný list dieťaťa,
* v prípade zdravotne postihnutého dieťaťa aj doklad o jeho zdravotnom postihnutí.

Treba však sledovať webstránky základných škôl, ktoré rodičov budúcich prvákov o zápise informujú: <https://zsskolska.edupage.org/> - ZŠ Školská, Poltár

 <https://zsslobody.sk/> - ZŠ Slobody, Poltár

Kto posúdi, či je dieťa pripravené na vstup do školy?

Rodičia ešte pred zápisom môžu požiadať o konzultáciu **pedagóga v MŠ**, ako on vníma dieťa z pedagogického hľadiska a či prípadne navrhuje nejaké odporúčania na prácu doma. Na samotnom zápise školskú zrelosť a pripravenosť dieťaťa na nástup plnenia povinnej školskej dochádzky posúdia skúsení **pedagógovia zo ZŠ**. V prípadoch, keď treba zvážiť, či nástup dieťaťa do 1. ročníka bude v jeho prospech, v konečnom dôsledku rozhoduje **detský psychológ**, ktorý cielenými diagnostickými prostriedkami dokáže posúdiť pripravenosť dieťaťa s ohľadom na nároky školy, na jeho sociálnu i emocionálnu pripravenosť.

Existuje možnosť predčasného nástupu do školy?

Ak zákonný zástupca dieťaťa požiada o to, aby bolo na povinnú školskú dochádzku výnimočne prijaté dieťa, ktoré nedovŕšilo 6. rok veku, je povinný k žiadosti predložiť**súhlasné vyjadrenie príslušného zariadenia výchovného poradenstva a prevencie**  (Centrum pedagogicko-psychologického poradenstva a prevencie) a súhlasné vyjadrenie všeobecného lekára pre deti a dorast.

Čo s dieťaťom, ktoré by malo nastúpiť do 1. ročníka ZŠ a žije v zahraničí alebo plánujete do zahraničia vycestovať?

**Dieťa musí byť riadne prihlásené do spádovej školy v Slovenskej republike, ak je štátnym občanom SR a má trvalý pobyt na Slovensku** (teda tam, kam patrí podľa školského obvodu miesta trvalého pobytu ). Pri zápise zákonný zástupca oznámi, že dieťa bude študovať v zahraničí a zároveň písomne požiada riaditeľa školy o povolenie študovať v zahraničí. Ak už rodina dlhodobo žije v zahraničí, a dieťa má začať plniť povinnú školskú dochádzku v zmysle slovenských zákonov, rodič musí neodkladne kontaktovať spádovú školu podľa miesta trvalého pobytu a dohodnúť s riaditeľom základnej školy postup v súlade s platnou legislatívou SR.

Čo ak neprihlásite dieťa na plnenie povinnej školskej dochádzky?

Ak zákonný zástupca neprihlási školopovinné dieťa na povinnú školskú dochádzku, dopustí sa priestupku podľa § 37 ods. 1 a 2 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov a obec mu v priestupkovom konaní môže udeliť **pokutu do výšky 331,50 eura**.

Spracovala : Mgr. Denisa Lénártová

Dňa : 07.01.2020, Poltár